Úrad vlády  SR	Na rokovanie vlády SR
Sekcia hospodárskej politiky	dňa 15.11. 2001
	k číslu: 6850/2001
	k bodu: 8

S t a n o v i s k o

k Odpočtu plnenia úloh uznesení vlády SR č. 363/2001 a 366/2001 k 30.septembru 2001
___________________________________________________________________

	I.

Materiál predkladá minister práce, sociálnych vecí a rodiny SR na základe uznesenia vlády SR č. 524/2001. Obsahuje návrh uznesenia, predkladaciu správu, odpočet plnenia uznesení, prílohy,  komuniké.

		II.

Materiál nebol predmetom medzirezortného pripomienkového konania.

		III. 

K predloženému odpočtu plnenia úloh máme tieto parciálne pripomienky:

1.   V bode B.1 návrhu uznesenia vlády sa navrhuje zrušiť úlohu č.4 z prílohy A uznesenia vlády č. 363/2001 (predložiť analýzu možností využitia samospráv pri obmedzovaní deformácií trhu práce) s tým, že po prijatí kompetenčného zákona a zákonov súvisiacich s reformou verejnej správy je úloha neaktuálna. Podľa nášho názoru úloha je opodstatnená, najmä samosprávy by mali byť v odôvodnenej miere a zodpovedajúcim spôsobom zainteresované v oblasti trhu práce, preto požadovanú  analýzu možností je potrebné vypracovať.  

2.  V bode C.1  (nadväzne D.1) návrhu uznesenia vlády sa navrhuje presun úlohy č.11 z prílohy A uznesenia vlády č.363/2001 (predložiť analýzu súčasného sociálneho systému a navrhnúť opatrenia na zvýšenie motivačných prvkov k hľadaniu a udržaniu si zamestnania, termín plnenia september 2001) do Plánu hlavných úloh na rok 2002. Spôsob financovania sociálneho systému je problém dlhodobý, závažný a v súčasnosti už natoľko vyhrotený, že  odsúvanie zmienenej úlohy do budúceho roka zvýši riziká spojené s možným kolapsom sociálneho systému. Odporúčame posun termínu plnenia úlohy najviac do konca roku 2001.

3.  Vecný obsah opatrenia č.8 uznesenia vlády č.366/2001 (posúdenie súvislostí právnej úpravy zmluvných vzťahov pri výkone práce a výkonu nelegálnej práce) sa navrhuje riešiť v rámci opatrenia č.3 bodu 2, t.j. v pripravovanom návrhu zákona o nelegálnej práci. S návrhom je možné súhlasiť, ale je žiadúce zmenu premietnuť do návrhu uznesenia vlády. 

4.   V opatrení č.7 uznesenia vlády č. 366/2001 („ Na elimináciu nelegálnej práce ....prijať opatrenia, aby spoločnosti porušujúce právne predpisy súvisiace s podnikaním nemali možnosť získať opäť oprávnenie na podnikanie“) sa navrhuje zmeniť gestorstvo  úlohy na ministerstvo spravodlivosti a ministerstvo vnútra. Zmena je opodstatnená, ale tiež je potrebné premietnutie do návrhu uznesenia.

Porada ekonomických ministrov vlády SR predložený odpočet prerokovala dňa 28.10.2001 a prijala tento záver:

1. PEM vyjadruje nespokojnosť s plnením úloh obsiahnutých v uzneseniach vlády SR č.363/2001 a 366/2001,
2. PEM odporúča vláde SR predložený materiál prerokovať a prijať k nemu také uznesenie, ktoré by umožnilo zvýšiť mieru plnenia sledovaných úloh. 

Súhrnne je treba konštatovať, že predložený odpočet plnenia uznesení zameraných na znižovanie nezamestnanosti a obmedzovanie nelegálnej práce nehodnotí a nekvantifikuje dosiahnuté výsledky ani efektívnosť prijatých opatrení. 

Odporúčame vláde SR formulovať uznesenie na základe výsledkov rozpravy k predloženému odpočtu plnenia úloh, s prihliadnutím na odporúčanie PEM a na pripomienky v stanovisku.

Bratislava  9.11. 2001